Բո Դերեկ

Բո Դերեկ (անգլ.` Bo Derek, իրական անունը` Մերի Քեթլին Քոլինզ, ), ամերիկյան դերասանուհի և ֆոտոմոդել։

Կենսագրություն 
Բո Դերեկը ծնվել է Կալիֆոռնիայի Լոնգ Բիչ քաղաքում։ Նրա հայրը զբաղվում էր մակույկների առևտրով, իսկ մայրը դիմահարդար էր։ Ծնողները ամուսնալուծվել էին և մայրն ամուսնացել էր կասկադյոր Բոբբի Բասի հետ։ Բո Դերեկը ընտանիքի չորս երեխաներից մեկն էր։ Եղբայրը` Կոլին Բասը, «Camel» ռոք-խմբի անդամներից էր, որը գոյություն է ունեցել 1973-1986 թվականներին։

Սկսած 1980 թվականից, Բո Դերեկը բազմիցս լուսանկարվել է Playboy ամսագրի համար։ Լուսանկարների հեղինակը նրա ամուսինն էր` դերասան և ռեժիսոր Ջոն Դերեկը, ում հետ նա ծանոթացել էր դեռևս սովորելու տարիներին։

Բո Դերեկի կինոդեբյուտը կայացել է 1977 թվականին` «Մահ սառցաբեկորների մեջ» կինոնկարում։ Հետագայում նա նկարահանվել է «10» (1979 թ., որի համար ներկայացվել է «Ոսկե գլոբուս» մրցանակին), «Տարզան, մարդ-կապիկ» (1981 թ.), «Ֆանտազիաներ» (1981 թ.), «Բոլերո» (1984 թ.), «Ուրվականները չեն կարող դա անել» (1990 թ.), «Տաք շոկոլադ» (1992 թ.), «Կրքի քրմուհին» («Ցանկալի կինը» 1993 թ.), «Անձի երկվություն» (1994 թ.), «Դանդաղկոտ Թոմին» (1995 թ.), «Սպանություն Կաննի կինոփառատոնում» (2000 թ.), «Սարսափ 101» (2001 թ.), «Սրերի թագուհին» (2000-2001 թթ.) և այլ ֆիլմերում։

Բո Դերեկը մի քանի անգամ ստացել է «Ոսկե ազնվամորի» հակամրցանակը` կանացի վատագույն դերի համար։ 2006 թվականին «Միս Տիեզերք» գեղեցկության մրցույթի ժյուրիի կազմում էր։ Ֆինանսապես աջակցել է Ջորջ Բուշ-ավագի և Ջորջ Բուշ-կրտսերի նախընտրական քարոզարշավներին։

Անձնական կյանքը 
1976 թվականին Բո Դերեկն ամուսնացել է դերասան և ռեժիսոր Ջոն Դերեկի հետ, ով 33 տարով մեծ էր նրանից և արդեն իսկ ամուսնացած էր։ 1998 թվականին Ջոն Դերեկը մահացել է։ Բո Դերեկին սիրավեպեր են վերագրում Փոլ ՄաքՔարթնիի, Կիֆեր Սաթերլենդի և Թեդ Թըրների հետ։ Այժմ դերասանուհին ապրում է Սանտա Բարբարայում` դերասան Ջոն Կորբետի հետ։

Մասնակի ֆիլմագրությունը

Ծանոթագրություններ 

Ամերիկացի դերասանուհիներ
Ամերիկացի կինոդերասանուհիներ
«Ոսկե ազնվամորի» մրցանակի դափնեկիրներ
Ամերիկացի հեռուստատեսային դերասանուհիներ
Ֆոտոմոդելներ
21-րդ դարի ամերիկացի դերասանուհիներ
Ամերիկացի մոդելներ
20-րդ դարի ամերիկացի դերասանուհիներ